Grech jgħid li l-pjan ta' rkupru huwa nieqes mill-konsultazzjoni Il-Kap tal-Oppożizzjoni Dr Bernard Grech insista li għandha ssir konsultazzjoni kif suppost biex jiġi identifikat x'inhu l-aħjar interess taċ-ċittadini Maltin. Bernard Grech saħaq fuq dan l-argument waqt intervent li għamel fil-Parlament waqt id-dibattitu dwar Pjan ta' Rkupru u Reżiljenza għal Malta b'Fondi Ewropej. Grech qal li b'dan il-pjan ta' rkupru l-Gvern qed juri approċċ ta' dilettant li tressaq tard u bla ma saret konsultazzjoni dwaru. Il-Kap tal-PN kompla qal li l-Gvern stieden lill-Parlament għall- konsultazzjoni fl-istesswaqt li l-midja diġa qalet li dan il-pjan diġa tressaq għall-approvazzjoni u dan huwa disprezz lejn il-Parlament u lejn il-poplu Malti u Għawdxi. Il-Kap tal-Oppożizzjoni żied jgħid li l-gvern darriena nisimgħu bl-affarijiet mill-konferenzi tal-aħbarijiet meta għandu obbligu li jikkonsulta mal-istakeholders, mal-Kunsilli Lokali u mal-Oppożizzjoni. Grech irrefera wkoll għal gżira Għawdxija u qal li dan il-pjan ta' rkupru huwa nieqes mill-konsultazzjoni mal-Għawdxin u qal li f'pajjiż normali l-gvern għandu jikkonsulta dwar il-pjan ta' rkupru. Rigward il-pjan ta' rkupru f'relazzjoni man-negozji żgħar Grech qal li hemm eluf li kampaw bi żbrixx u hemm oħrajn li tilfu dak kollu li ġemmgħu tul ħajjithom. Qal ukoll li dawk li għadhom mexjin bit-tqanżieħ donnhom intnesew minn dan il-pjan. Sostna wkoll li l-Unjoni Ewropea li ħadem għaliha gvern nazzjonalista hija dik li b'fondi Ewropej jintlaħqu l-familji Maltin u Għawdxin. Filwaqt li qal li l-Oppożizzjoni m'għandhiex diffikulta li tiġġustifika dak kollu li huwa tajjeb qal li għal dan il-gvern l-ewwel hu u mbagħad forsi l-poplu. Grech temm jgħid li ma jistax jaċċetta dan il-pjan ta' rkupru mressaq mill-gvern u dan għaliex jista jkun aħjar u bħala Oppożizzjoni lesta li taqsam l-ideat tagħha għal pjan ta' rkupru rivedut li verament jikkonsidra u jirrispetta l-ideat tas-soċjeta Maltija u Għawdxija kollha.